Document ID: 32004R1222

Reference:
2.7.2004
DA
Den Europæiske Unions Tidende
L 233/1
RÅDETS FORORDNING (EF) Nr. 1222/2004
af 28. juni 2004
om udarbejdelse og indberetning af data vedrørende den kvartårlige offentlige gæld
RÅDET FOR DEN EUROPÆISKE UNION HAR —
under henvisning til traktaten om oprettelse af Det Europæiske Fællesskab, særlig artikel 104, stk. 14, tredje afsnit,
under henvisning til forslag for Kommissionen,
under henvisning til udtalelse fra Europa-Parlamentet (1),
under henvisning til udtalelse fra Den Europæiske Centralbank (2), og
ud fra følgende betragtninger:
(1)
Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (3), indeholder den definition af udestående offentlig gæld ved årets udgang, der er relevant for proceduren i forbindelse med uforholdsmæssigt store underskud, og en tidsfrist for underretning af Kommissionen om den årlige offentlige gæld og andre årlige offentlige data.
(2)
Det er af største betydning for den økonomiske analyse og korrekte overvågning af budgetsituationen i medlemsstaterne, at de offentlige data, herunder data vedrørende den offentlige gæld, er tilgængelige hvert kvartal. Kommissionens forordning (EF) nr. 264/2000 af 3. februar 2000 om gennemførelse af Rådets forordning (EF) nr. 2223/96 med hensyn til kortfristede statistikker over offentlige finanser (4), Europa-Parlamentets og Rådets forordning (EF) nr. 1221/2002 af 10. juni 2002 om ikke finansielle kvartalsregnskaber for den offentlige forvaltning og service (5) og Europa-Parlamentets og Rådets forordning (EF) nr. 501/2004 af 10. marts 2004 om finansielle kvartalsregnskaber for den offentlige forvaltning og service (6) dækker udarbejdelse og indberetning af kvartalsdata vedrørende ikke-finansielle og finansielle offentlige regnskaber, men gælder ikke for den kvartårlige offentlige gæld.
(3)
For tydelighedens skyld og som følge af den specifikke rolle, forordning (EF) nr. 3605/93 spiller i gennemførelsen af proceduren i forbindelse med uforholdsmæssigt store underskud, bør udarbejdelse og indberetning af data vedrørende den kvartårlige offentlige gæld reguleres gennem en selvstændig retsakt.
(4)
Den kvartårlige offentlige gæld bør defineres på en måde, der sikrer overensstemmelse med definitionen af den udestående offentlige gæld ved årets udgang i forordning (EF) nr. 3605/93. Denne overensstemmelse bør bevares i tilfælde af, at Rådet ændrer forordning (EF) nr. 3605/93, eller Kommissionen tilpasser klassifikationskoderne i det europæiske nationalregnskabssystem (»ENS 95«), der er indført ved Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (7), i forordning (EF) nr. 3605/93.
(5)
Efter forordning (EF) nr. 264/2000, (EF) nr. 1221/2002 og (EF) nr. 501/2004 skal kvartalsdata vedrørende ikke-finansielle og finansielle offentlige regnskaber indberettes tre måneder efter udgangen af det kvartal, som de vedrører. Denne indberetningsfrist er også passende for data vedrørende den kvartårlige offentlige gæld —
UDSTEDT FØLGENDE FORORDNING:
Artikel 1
Definitioner
Med henblik på denne forordning betyder:
»offentlig« den offentlige sektor som defineret i det europæiske national- og regionalregnskabssystem i Fællesskabet (i det følgende benævnt »ENS 95«), der er indført ved forordning (EF) nr. 2223/96. Koderne i parentes henviser til ENS 95.
»den kvartårlige offentlige gæld« den samlede nominelle værdi af alle det offentliges (S.13) udestående forpligtelser ved udgangen af hvert kvartal med undtagelse af forpligtelser, for hvilke de hertil svarende aktiver beror hos det offentlige (S.13).
Den kvartårlige offentlige gæld består af det offentliges forpligtelser af følgende art: sedler og mønt samt indlån (AF.2), værdipapirer undtagen aktier, eksklusive finansielle derivater (AF.33) og lån (AF.4) som defineret i ENS 95.
Den nominelle værdi af en forpligtelse, der er udestående ved udgangen af hvert kvartal, er den pålydende værdi.
En indeksreguleret forpligtelses nominelle værdi svarer til den pålydende værdi justeret med den indekserede ændring i kapitalens værdi ved udgangen af hvert kvartal.
Forpligtelser lydende på udenlandsk valuta, eller omvekslet fra en udenlandsk valuta gennem kontraktmæssige aftaler til en eller flere andre udenlandske valutaer, omregnes til de andre udenlandske valutaer til den kurs, der er aftalt i disse kontrakter, og omregnes til national valuta på grundlag af den repræsentative markedskurs på den sidste arbejdsdag i hvert kvartal.
Forpligtelser lydende på national valuta og omvekslet gennem kontraktmæssige aftaler til en udenlandsk valuta omregnes til den udenlandske valuta til den kurs, der er aftalt i disse kontrakter, og omregnes til national valuta på grundlag af den repræsentative markedskurs på den sidste arbejdsdag i hvert kvartal.
Forpligtelser lydende på udenlandsk valuta og omvekslet gennem kontraktmæssige aftaler til national valuta omregnes til national valuta til den kurs, der er aftalt i disse kontrakter.
Artikel 2
Tidsfrist
1.   Medlemsstaterne udarbejder data vedrørende den kvartårlige offentlige gæld og indberetter disse til Kommissionen senest tre måneder efter udgangen af det kvartal, som dataene vedrører.
Eventuelle ændringer af data for tidligere kvartaler indberettes samtidig.
2.   Den første indberetning af dataene vedrørende den kvartårlige offentlige gæld skal ske senest den 31. december 2004.
3.   Kommissionen kan bevilge en undtagelse på højst et år, for så vidt angår den første indberetning af kvartalsdata, såfremt de nationale statistiske systemer kræver større ændringer.
Artikel 3
Historiske data
Historiske data fra og med første kvartal 2000 indberettes senest den 31. december 2004. Om nødvendigt kan sådanne data tilvejebringes ved hjælp af en metode baseret på det bedste skøn.
Artikel 4
Ændringer
1.   Hvis Rådet beslutter at ændre forordning (EF) nr. 3605/93 i overensstemmelse med traktatens kompetence- og procedureregler, ændrer Rådet samtidig artikel 1 i nærværende forordning, så definitionerne deri ved årets udgang forbliver konsistente.
2.   Hvis Kommissionen tilpasser ENS 95-klassifikationskoderne i artikel 1, stk. 5, i forordning (EF) nr. 3605/93 i overensstemmelse med dennes artikel 7, tilpasser Kommissionen samtidig klassifikationskoderne i artikel 1 i nærværende forordning, så definitionerne af kvartårlig offentlig gæld og af udestående offentlig gæld ved årets udgang forbliver konsistente.
Artikel 5
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 28. juni 2004.
På Rådets vegne
M. CULLEN
Formand
(1)  Udtalelse af 30. marts 2004 (endnu ikke offentliggjort i EUT).
(2)  Udtalelse afgivet den 19. april 2004.
(3)  EFT L 332 af 31.12.1993, s. 7. Senest ændret ved Kommissionens forordning (EF) nr. 351/2002 (EFT L 55 af 26.2.2002, s. 23).
(4)  EFT L 29 af 4.2.2000, s. 4.
(5)  EFT L 179 af 9.7.2002, s. 1.
(6)  EUT L 81 af 19.3.2004, s. 1.
(7)  EFT L 310 af 30.11.1996, s. 1. Senest ændret ved Europa-Parlamentets og Rådets forordning (EF) nr. 1267/2003 (EUT L 180 af 18.7.2003, s. 1).

Summary:
Data vedrørende den kvartårlige offentlige gæld
Data vedrørende den kvartårlige offentlige gæld
 
RESUMÉ AF:
Forordning (EF) nr. 1222/2004 om udarbejdelse og indberetning af data vedrørende den kvartårlige offentlige gæld
HVAD ER FORMÅLET MED FORORDNINGEN?
Forordningen pålægger EU-landene at udarbejde og indberette data om den kvartårlige gæld* til Europa-Kommissionen (Eurostat). Tidligere omfattede data kun årsdata for den offentlige gæld.
HOVEDPUNKTER
EU-landene skal indberette data vedrørende den kvartårlige offentlige gæld til Europa-Kommissionen senest tre måneder efter udgangen af det pågældende kvartal.
Data omfatter offentlige forpligtelser af følgende art:sedler og mønt samt indlån  værdipapirer undtagen aktier, eksklusive finansielle derivater og lån.  Der gælder særlige regler, afhængigt af, om forpligtelserne er indeksregulerede eller lydende på den nationale eller en udenlandsk valuta.
Tidsfrist for indberetning af de første data, herunder historiske data fra og med 1. januar 2000, var den 31. december 2004.
Kroatien skulle indberette data for det første kvartal af 2012 senest den 1. oktober 2013 og historiske data for perioden 1. januar 2002 til 31. december 2011 senest ved udgangen af december 2015.
Kommissionen kan bevilge et EU-land op til et år for så vidt angår den første indberetning af data, hvis der er behov for omfattende ændringer af landets statistiske systemer.
EU-landenes regeringer skal også indberette følgende kvartalsdata til Kommissionen:kortfristede statistikker over offentlige finanser* (forordning (EF) nr. 264/2000)  ikkefinansielle kvartalsregnskaber for den offentlige forvaltning og service (forordning (EF) nr. 1221/2002)  finansielle kvartalsregnskaber for den offentlige forvaltning og service, som ikke omfatter den kvartårlige offentlige gæld (forordning (EF) nr. 501/2004).  
HVORNÅR GÆLDER FORORDNINGEN FRA?
Den trådte i kraft den 22. juli 2004.
BAGGRUND
Opdaterede kvartårlige offentlige data er vigtige for præcist at kunne følge og analysere den økonomiske og monetære udvikling. Den offentlige gæld er et af Maastrichttraktatens konvergenskriterier, som anvendes til overvågning af et lands økonomiske situation.
I henhold til proceduren i forbindelse med uforholdsmæssigt store underskud, som er en del af EU’s stabilitets- og vækstpagt, skal eurolandene opretholde sunde offentlige finanser og opfylde to kriterier. Ét af kriterierne er, at den offentlige gæld ikke må overstige 60 % af bruttonationalproduktet.
Rådets forordning (EF) nr. 3605/93 om gennemførelse af protokollen om proceduren i forbindelse med uforholdsmæssigt store underskud indeholder en definition af udestående offentlig gæld ved årets udgang. Den fastsætter ligeledes de oprindelige tidsfrister for indberetning af årsdata til Kommissionen. Den blev ophævet og erstattet af forordning (EF) nr. 479/2009. I henhold til den skal EU-landene indberette deres faktiske og forventede offentlige underskud og gæld til Kommissionen to gange årligt (senest den 1. april og den 1. oktober).
VIGTIGE BEGREBER
Kvartårlig offentlig gæld: den samlede nominelle værdi af alle det offentliges udestående forpligtelser ved udgangen af hvert kvartal. Begrebet »offentlig« henviser til centrale, statslige og lokale fonde samt sociale sikringskasser.
Kortfristede statistikker over offentlige finanser: kortfristede statistikker over offentlige indtægter og anvendelsen heraf, og som omfatter:på tilgangssiden:skat på produktion og importfaktiske bidrag til sociale ordningerpå anvendelsessiden:sociale ydelser undtagen sociale overførsler i naturalier.
HOVEDDOKUMENT
Rådets forordning (EF) nr. 1222/2004 af 28. juni 2004 om udarbejdelse og indberetning af data vedrørende den kvartårlige offentlige gæld (EUT L 233 af 2.7.2004, s. 1-2).
Efterfølgende ændringer af forordning (EF) nr. 1222/2004 er indarbejdet i grundteksten. Denne konsoliderede udgave har ingen retsvirkning.
TILHØRENDE DOKUMENTER
Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (kodificeret udgave) (EUT L 145 af 10.6.2009, s. 1-9).
Se den konsoliderede udgave.
Europa-Parlamentets og Rådets forordning (EF) nr. 501/2004 af 10. marts 2004 om finansielle kvartalsregnskaber for den offentlige forvaltning og service (EUT L 81 af 19.3.2004, s. 1-5).
Se den konsoliderede udgave.
Europa-Parlamentets og Rådets forordning (EF) nr. 1221/2002 af 10. juni 2002 om ikke-finansielle kvartalsregnskaber for den offentlige forvaltning og service (EFT L 179 af 9.7.2002, s. 1-5).
Se den konsoliderede udgave.
Kommissionens forordning (EF) nr. 264/2000 af 3. februar 2000 om gennemførelse af Rådets forordning (EF) nr. 2223/96 med hensyn til kortfristede statistikker over offentlige finanser (EUT L 29 af 4.2.2000, s. 4-6).
seneste ajourføring 29.06.2018